CELEX: 62022TN0156
Language: sk
Date: 2022-03-23 00:00:00
Title: Vec T-156/22: Žaloba podaná 23. marca 2022 – Hyundai Heavy Industries Holdings/Komisia

23.5.2022   
            
            
               SK
            
            
               Úradný vestník Európskej únie
            
            
               C 207/44
            
         
      Žaloba podaná 23. marca 2022 – Hyundai Heavy Industries Holdings/Komisia
      (Vec T-156/22)
      (2022/C 207/59)
      Jazyk konania: angličtina,
      
         Účastníci konania
      
      
         Žalobkyňa: Hyundai Heavy Industries Holdings Co. Ltd (Soul, Južná Kórea) (v zastúpení: S. Völcker, J. Ruiz Calzado, H. Armengod Suarez, J.-B. Douchy, advokáti, a D. Little, Solicitor)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil v celom rozsahu rozhodnutie Komisie z 13. januára 2022 vo veci M.9343 – Hyundai Heavy Industries Holdings/Daewoo Shipbuilding & Marine Engineering (ďalej len „napadnuté rozhodnutie“),
               
            
                  —
               
               
                  uložil Komisii povinnosť znášať vlastné trovy konania a nahradiť trovy konania, ktoré v rámci tohto konania vynaložila žalobkyňa.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza štyri žalobné dôvody.
      
                  1.
               
               
                  Prvý žalobný dôvod je založený na nesprávnom právnom posúdení, pokiaľ ide o snahu Komisie preukázať vytvorenie dominantného postavenia na základe vecnej analýzy, ktorá nie je spojená s právnym kritériom, ktoré sa malo v napadnutom rozhodnutí uplatniť.
               
            
                  2.
               
               
                  Druhý žalobný dôvod je založený na nesprávnom právnom posúdení, nesprávnom posúdení a neposkytnutí dostatočného odôvodnenia, pokiaľ ide o záver Komisie, podľa ktorého by sporná transakcia viedla k vytvoreniu dominantného postavenia, ktoré by malo za následok podstatné narušenie účinnej hospodárskej súťaže na vnútornom trhu, a to z dôvodu a) spoliehania sa na trhové podiely ako na dôkaz prima facie o vytvorení dominantného postavenia napriek trvalo nízkym maržiam, štrukturálnej nadmernej kapacite a zriedkavým verejným súťažiam, b) neuznania konkurenčných obmedzení uplatňovaných zo strany konkurentov a chybného posúdenia významnosti, c) odmietnutia zjavnej kúpnej sily zákazníkov na trhu, ktorý sa vyznačuje nadmernou kapacitou a zriedkavými verejnými súťažami s vysokou hodnotou, d) nepreukázania, ako by sporná transakcia viedla k významnému narušeniu účinnej hospodárskej súťaže na vnútornom trhu, a e) nesprávneho posúdenia rozsahu možných výsledkov, ktoré by nastali v prípade absencie spornej transakcie.
               
            
                  3.
               
               
                  Tretí žalobný dôvod je založený na porušení práva na obhajobu a práva na riadnu správu vecí verejných v dôsledku toho, že Komisia neprijala dodatočné oznámenie o výhradách, aby napravila nedostatok jasnosti v kľúčových aspektoch oznámenia o výhradách, a opierala sa o dôkazy, ktoré neboli zahrnuté do oznámenia o výhradách.
               
            
                  4.
               
               
                  Štvrtý žalobný dôvod je založený na porušení povinnosti náležitej starostlivosti z dôvodu, že veľká časť dôkazov uvedených v oznámení o výhradách bola v čase, keď Komisia prijala napadnuté rozhodnutie, neaktuálna a že Komisia dôkladne a nestranne nepreskúmala najdôležitejšie skutočnosti, čím predurčila výsledok spornej transakcie.